Η σχέση της C-αντιδρώσας πρωτεΐνης με την κατάθλιψη σε διαβητικούς ασθενείς τύπου 2
Authors: Τσιρογιάννη Ευφροσύνη 
Published: January 2014

Ο Σακχαρώδης Διαβήτης τύπου 2 είναι μια πολύπλοκη, πολυπαραγοντική, χρόνια νόσος, που συνδέεται με αυξημένο κίνδυνο ανάπτυξης επιπλοκών. Η πιθανότητα εμφάνισης κατάθλιψης σε ασθενείς με ΣΔ τύπου 2 φαίνεται πως είναι διπλάσια σε σχέση με το γενικό πληθυσμό. Η χαμηλού βαθμού φλεγμονώδεις διεργασία συχνά συνοδεύει την ανάπτυξη του ΣΔ τύπου 2 και την εμφάνιση των διαβητικών επιπλοκών, ενώ και η κατάθλιψη αυξάνει τη συστηματική φλεγμονώδη αντίδραση του οργανισμού. Σκοπός της παρούσης μελέτης ήταν η διερεύνηση της σχέσης των επιπέδων της hs-CRP με τη καταθλιπτική συμπτωματολογία σε διαβητικούς ασθενείς τύπου 2 και της εκτίμησης αυτής της αλληλεπίδρασης στην εξέλιξη της διαβητικής νόσου με βάση την παρουσία των διαβητικών επιπλοκών. Επίσης εκτιμήθηκε η σχέση της hs-CRP με κλινικές και βιοχημικές παραμέτρους, ενώ αναζητήθηκε η αλληλεπίδραση των διαφόρων δημογραφικών, κλινικών και βιοχημικών παραμέτρων, με τη καταθλιπτική συνδρομή στους ασθενείς με ΣΔ τύπου 2. Στην εργασία μας συμπεριλήφθηκαν 200 ασθενείς (127 γυναίκες/73 άνδρες) με ΣΔ τύπου 2, από το εξωτερικό Διαβητολογικό Ιατρείο της Α’ Προπαιδευτικής Παθολογικής Κλινικής του Νοσοκομείου ΑΧΕΠΑ. Κριτήρια αποκλεισμού ήταν η παρουσία λοίμωξης, ή οποιασδήποτε άλλης νόσου ή κατάστασης που μπορεί να επηρέαζε τις τιμές της hs-CRP. Για την ανίχνευση της καταθλιπτικής σημειολογίας χρησιμοποιήθηκε η κλίμακα κατάθλιψης BDI-II. Τα αποτελέσματα της μελέτης μας συνοψίζονται στα εξής: Η επίπτωση της κατάθλιψης στους ασθενείς μας είναι αυξημένη, στο σύνολο (31,5%), στους άνδρες (26%) και στις γυναίκες (34,6%). Τα επίπεδα της hs-CRP δεν εμφανίζονται στατιστικά σημαντικά αυξημένα σε σχέση με τις φυσιολογικές τιμές της hs-CRP (p>0,05). Τα επίπεδα της hs-CRP δεν διαφέρουν στατιστικά σημαντικά μεταξύ των ασθενών μας, είτε έχουν κατάθλιψη είτε όχι (p>0,05). Η παρουσία των διαβητικών επιπλοκών δεν σχετίζονται στατιστικά σημαντικά με τα επίπεδα της hs-CRP ορού, τόσο στους ασθενείς χωρίς κατάθλιψη, όσο και στους ασθενείς με κατάθλιψη (p>0,05). Τα επίπεδα της hs-CRP ορού στους ασθενείς μας σχετίζονται στατιστικά σημαντικά με τη παχυσαρκία στο σύνολο (p=0,012), και στις γυναίκες (p=0,022). Η παρουσία κατάθλιψης σχετίζεται στατιστικά σημαντικά με τη παχυσαρκία (p=0,003), τη κοιλιακή παχυσαρκία (p=0,011) και την ΑΥ (p=0,030) στους διαβητικούς άνδρες. Η παρουσία καταθλιπτικής σημειολογίας είναι στατιστικά σημαντικά αυξημένη στους ασθενείς με κάποια διαβητική επιπλοκή στο σύνολο (p=0,013) και στους άνδρες (p=0,001). Τα επίπεδα της LDL-χοληστερόλης, είναι στατιστικά σημαντικά μειωμένα στους καταθλιπτικούς διαβητικούς άνδρες σε σχέση με τους μη καταθλιπτικούς (p=0,033). Η κακή οικονομική κατάσταση (p<0,001) και η απώλεια εργασίας (p=0,009) αυξάνει στατιστικά σημαντικά την επίπτωση της κατάθλιψης στους άνδρες ασθενείς, ενώ η διαπροσωπική απώλεια δείχνει μια στατιστικά σημαντική αύξηση της επίπτωσης της κατάθλιψης στις γυναίκες ασθενείς (p=0,005). Από τα αποτελέσματά μας φαίνεται ότι η καταθλιπτική σημειολογία επιδρά στην εξέλιξη του ΣΔ τύπου 2 και την εμφάνιση των διαβητικών επιπλοκών, χωρίς ωστόσο να αποδεικνύεται η άμεση συμμετοχή φλεγμονωδών μηχανισμών. Αντίθετα η συμμετοχή της φλεγμονώδους διεργασίας στη σύνδεση του διαβήτη με την κατάθλιψη, φαίνεται να είναι έμμεση, με τη συμμετοχή της παχυσαρκίας. Από άποψη κλινικής εφαρμογής, διαπιστώνεται η σημασία της διάγνωσης και θεραπείας της κατάθλιψης για την εξέλιξη του ΣΔ τύπου 2 καθώς και η αυξημένη επαγρύπνιση στους παχύσαρκους διαβητικούς ασθενείς στους οποίους η μέτρηση της hs-CRP μπορεί να έχει πρόσθετη διαγνωστική σημασία.